Magister Michael curie Senonensis officialis omnibus presentes litteras inspecturis in Domino salutem. Noverint universi quod cum fratres Vallislucentis tenerentur Johanni de Corgenaio domicello in tribus modiis moliture et uno modio frumenti quod dicti fratres solvebant Johanni eidem apud Corgenaium annuatim pro molendino ejusdem ville sicut continetur in litteris nobilis mulieris Blanche, comitisse Campanie, tandem memoratus Johannes coram nobis constitutus medietatem unius modii moliture predicte supradictis fratribus in perpetuum quitavit, ita quod non remanent, nisi duo modii et dimidius moliture et unus modius frumenti. Pro hac vero quittatione, dicti fratres quittaverunt eidem Johanni totum legatum quod defunctus Guiotus frater ejusdem Johannis eis fecerat, tam in terris quam aliis rebus, ita tamen quod ipsi fratres licite et absque contradictione aliqua terram perciperent in territorio ejusdem Johannis quod dicitur Vallis de Funti Radulphi pro tegulis faciendis. Hodierna vero uxor ipsius Johannis que presens erat coram nobis laudans hoc pariter et concedens fiduciavit quod istud faciebat spontenea non coacta. Fiduciaveruntque ipsa et dictus Johannes maritus ejus quod per se vel per alios nullam in posterum super hoc questionem movebunt. Eadem etiam Hodierna renuntiavit omni juri quod habebat ratione dotis seu qualibet alia ex causa in dimidio modio moliture fratribus memoratis quitato. Actum anno Gracie M° CC° vicesimo quinto mense marcio.